Regstappe dreig oor verpleegsters se plasingsJuan-Ri Theunissen en Dané Hertz. Foto: Verskaf Die departement van gesondheid kan moontlik hof toe gesleep word omdat twee afgestudeerde verpleegsters meer as ses maande ná hul studie steeds nie by hospitale geplaas is nie. Die vakbond Solidariteit het vandeesweek in ŉ verklaring gesê die verpleegsters, Juan-Ri Theunissen en Dané Hertz, moes reeds aan die begin van die jaar by hospitale geplaas word en ŉ salaris begin verdien het. Dit het egter nog steeds nie gebeur nie. Volgens Solidariteit is Theunissen en Hertz se aansoeke om gemeenskapsdiensplasings einde verlede jaar by bepaalde hospitale goedgekeur, waarna die plasings met groot omstredenheid teruggetrek en hulle per SMS hieroor ingelig is. Solidariteit het nou in ŉ dringende skrywe die departement en die minister van gesondheid gemaan dat Theunissen en Hertz binne sewe dae by hospitale geplaas moet word. Indien die departement versuim om hieraan te voldoen, sal die vakbond regstappe doen. Anton van der Bijl, hoof van Solidariteit se Sentrum vir Billike Arbeidspraktyke, het gesê Theunissen en Hertz is einde verlede jaar bloot in kennis gestel dat hul plasings onregmatig was. “Nadat die partye navrae daaroor gerig het, is hulle ná byna twee maande, op 12 Januarie 2017, in kennis gestel dat staatsbeurshouers eers geplaas moet word en dat hulle weer in die derde plasingsfase, wat reeds op 1 Januarie 2017 gesluit het, kan aansoek doen,” het Van der Bijl gesê. Hy meen die departement en die minister van gesondheid het hul plig versuim om die verpleegsters in gemeenskapsdiensposisies te plaas soos deur die wet bepaal word. “Die verpleegsters is gevolglik nou al vir ses maande sonder betrekkings en hulle word daardeur benadeel omdat hulle nie sonder hul gemeenskapsdiensjaar as verpleegsters kan kwalifiseer nie. Boonop is albei aansoekers van ses maande se inkomste ontneem,” het Van der Bijl gesê. “Solidariteit versoek nou die departement en die minister van gesondheid om dringend die plasings te bekragtig sodat die aansoekers ook hul beroepe kan beoefen en ŉ bydrae tot die ekonomie kan lewer.” Enige soortgelyke gevalle kan by [email protected] aangemeld word.